Ir-Regolament tal-Kunsill (KE) Nru 1575/2001
tal-25 ta' Ġunju 2001
dwar il-konklużjoni tar-Raba' Protokoll li jistabbilixxi l-kondizzjonijiet dwar is-sajd provduti fil-Ftehim fuq is-sajd bejn il-Komunità Ekonomika Ewropea, min-naħa, u l-Gvern tad-Danimarka u l-Gvern lokali ta' Greenland, fuq l-oħra
IL-KUNSILL TA' L-UNJONI EWROPEA,
Wara li kkunsidra t-Trattat li jwaqqaf il-Komunità Ewropea, u partikolarment l-Artikolu 37, flimkien ma' l-Artikolu 300(2) u (3) l-ewwel subparagrafu tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi:
(1) Bis-saħħa ta' l-Artikolu 2(1) u l-Artikolu 6 tal-Ftehim fuq sajd bejn il-Komunità Ekonomika Ewropea, min-naħa, u l-Gvern tad-Danimarka u l-Gvern lokali ta' Greenland, fuq l-oħra [3], il-Partijiet innegozjaw ir-Raba' Protokoll li jipprovdi l-kondizzjonijiet dwar is-sajd provdut fl-imsemmi Ftehim, intiż li jidħol fis-seħħ fit-tmiem il-perjodu ta' l-applikazzjoni tat-Tielet Protokoll.
(2) Bħala riżultat ta' dawn in-negozjati, il-Protokoll il-ġdid ġie inizjalat fit-13 ta' Settembru 2000.
(3) Taħt il-Protokoll il-ġdid, is-sajjieda tal-Komunità għandhom igawdu opportunitajiet tas-sajd f'ibħra taħt il-ġurisdizzjoni ta' Greenland mill-1 ta' Jannar 2001 sal-31 ta' Diċembru 2006.
(4) Huwa fl-interess tal-Komunità illi tapprova dan il-Protokoll,
ADOTTA DAN IR-REGOLAMENT:
L-Artikolu 1
Ir-Raba' Protokoll, li jipprovdi l-kondizzjonijiet dwar is-sajd provduti bil-Ftehim fuq is-sajd bejn il-Komunità Ekonomika Ewropea, min-naħa, u l-Gvern tad-Danimarka u l-Gvern lokali ta' Greenland, fuq l-oħra, huwa b'dan approvat f'isem il-Komunità.
It-test ta' dan il-Protokoll huwa mehmuż ma' dan ir-Regolament.
L-Artikolu 2
Il-President tal-Kunsill huwa hawnhekk awtorizzat illi jaħtar il-persuni mogħtija l-poter li jiffirmaw il-Protokoll sabiex jorbot lill-Komunità.
L-Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fil-25 ta' Ġunju 2001.